cyanic-selkie/wikianc huggingface dataset:
Douglas TBD Devastator
Στις αρχικές επιχειρήσεις απέδωσαν σχετικά καλά, όμως απέκτησαν ιδιαίτερα κακή φήμη εξ αιτίας των καταστροφικά κακών τους επιδόσεων στην αεροναυμαχία του Μίντγουεϊ. Από τα 41 Devastator που απονηώθηκαν για να πλήξουν τα ιαπωνικά πλοία, ούτε ένα δεν πέτυχε να χτυπήσει κάποιο με την τορπίλη του ενώ όλα εκτός από έξι καταρρίφθηκαν από τα εχθρικά μαχητικά. Παρόλο που τα δυσμενέστατα αποτελέσματα αποδόθηκαν εν μέρει στις αστοχίες της τορπίλης Mk 13 που χρησιμοποιούσαν, αποφασίστηκε η άμεση απόσυρση των Devastator από τις μονάδες πρώτης γραμμής και η αντικατάστασή τους από Grumman TBF Avenger.
Σχεδιασμός και ανάπτυξη
Το Ναυτικό ζήτησε την σχεδίαση του Devastator στις 30 Ιουνίου 1934 για να συμμετάσχει σε διαγωνισμό για την απόκτηση ενός νέου βομβαρδιστικού που θα επιχειρούσε από τα αεροπλανοφόρα του. Το Devastator μαζί με τα Northrop BT-1 (αργότερα εξελίχθηκε στο SBD Dauntless), Brewster SBA και Vought SB2U Vindicator κέρδισαν στον διαγωνισμό.
Το πρωτότυπο, το XTBD Devastator, πραγματοποίησε την παρθενική του πτήση στις 15 Απριλίου 1935 και σημείωσε πολλές «πρωτιές» για το Ναυτικό: ήταν το πρώτο μονοπλάνο που θα έμπαινε σε ευρεία χρήση στα αεροπλανοφόρα, καθώς και το πρώτο αεροπλάνο της ναυτικής αεροπορίας ολομεταλλικής κατασκευής. Επίσης ήταν το πρώτο που είχε εντελώς κλειστό πιλοτήριο και το πρώτο με υδραυλικά αναδιπλούμενες πτέρυγες. Είχε μερικώς ανασυρόμενο σύστημα προσγείωσης, με τους τροχούς να προεξέχουν κατά 250 mm όταν το αεροσκάφος ήταν εν πτήσει, προκειμένου να μπορεί να πραγματοποιήσει αναγκαστική προσγείωση με μεγαλύτερη ασφάλεια αν χρειαζόταν. Το πλήρωμα ήταν συνήθως τριμελές, με τον πιλότο μπροστά, τον βομβαρδιστή στην μέση και τον ασυρματιστή/πολυβολητή στο πίσω μέρος. Κατά την διάρκεια μιας επίθεσης, ο βομβαρδιστής έπεφτε μπρούμυτα σε θέση κάτω από τον πιλότο για να χρησιμοποιήσει το σκόπευτρο που ήταν τοποθετημένο στο κάτω μέρος της ατράκτου.
Τα TBD μετέφεραν συνήθως μια τορπίλη Mk 13, βάρους 878 kg, ή μια βόμβα των 450 kg. Εναλλακτικά μετέφεραν τρεις βόμβες γενικής χρήσης των 230 kg ή δώδεκα βόμβες διασποράς των 45 kg. Τα TBD επιτίθονταν πολύ συχνά με βόμβες διασποράς στις ιαπωνικές θέσεις στα νησιά Γκίλμπερτ και Μάρσαλ το 1942. Ο αμυντικός οπλισμός αποτελούνταν από ένα πολυβόλο των 7,62 mm στο πίσω μέρος και πολυβόλο των 7,62 mm ή των 12,7 mm στο ρύγχος.
Το αεροσκάφος προωθούνταν από ένα αστεροειδή κινητήρα Pratt & Whitney R-1830-64 Twin Wasp ισχύος 850 hp, που ήταν βελτίωση του προηγούμενου κινητήρα XR-1830-60/R-1830-1 που είχε εγκατασταθεί στο πρωτότυπο. Έγιναν και άλλες αλλαγές, όπως η τοποθέτηση επανασχεδιασμένου καλύμματος στον κινητήρα και νέας καμπυλωτής καλύπτρας στο κόκπιτ.
Το πρωτότυπο πέρασε με ευκολία τις δοκιμές αποδοχής του από το Ναυτικό στο διάστημα 24 Απριλίου - 24 Νοεμβρίου 1935 στους αεροναύσταθμους της Anacostia και του Νόρφολκ. Μετά την επιτυχημένη ολοκλήρωση των δοκιμών ρίψης τορπίλης, το πρωτότυπο μεταφέρθηκε στο USS Lexington για την συνέχιση των δοκιμών επί αεροπλανοφόρου. Οι δοκιμές ήταν εκτεταμένες και διήρκησαν μέχρι το 1937, με την κατασκευάστρια να διατηρεί δύο αεροσκάφη αποκλειστικά για την συνέχιση τους.
Το Ναυτικό αγόρασε συνολικά 129 αεροσκάφη με τα οποία άρχισαν από το 1937 να εξοπλίζονται τα αεροπλανοφόρα USS Saratoga, USS Enterprise, USS Lexington, USS Wasp, USS Hornet, USS Yorktown και USS Ranger. Τα TBD χρησιμοποιήθηκαν εκτενώς προπολεμικά για την εκπαίδευση πληρωμάτων και άλλες αποστολές, με αποτέλεσμα όταν οι ΗΠΑ μπήκαν στον Δεύτερο Παγκόσμιο Πόλεμο να φτάνουν στο τέλος της ωφέλιμης επιχειρησιακής τους ζωής. Ήδη από το 1940 το Ναυτικό αναγνώριζε ότι ήταν ξεπερασμένα τεχνολογικά από τα μαχητικά και τα αντίστοιχα βομβαρδιστικά άλλων χωρών και είχαν ξεκινήσει οι εργασίες για την ανάπτυξη του αεροσκάφους που θα τα αντικαθιστούσε, του Grumman TBF Avenger. Αυτό δεν ακόμα ήταν έτοιμο όταν ξέσπασε ο πόλεμος στον Ειρηνικό και τα Dauntles, που ο αριθμός τους είχε ελαττωθεί εξ αιτίας της φθοράς σε μόλις 100 αεροσκάφη, ακόμα εξόπλιζαν τις μοίρες των αεροπλανοφόρων.
Επιχειρησιακή ιστορία
Τον Φεβρουάριο και τον Μάρτιο του 1942, λίγους μήνες μετά την είσοδο των ΗΠΑ στον πόλεμο, τα TBD των αεροπλανοφόρων Enterprise και Yorktown απέδωσαν καλά πλήττοντας στόχους στις νήσους Μάρσαλ και Γκίλμπερτ καθώς και στην νήσους Μάρκους και Ουέηκ. Τα TBD των Yorktown and Lexington έπληξαν ιαπωνικά πλοία ανοιχτά της Νέας Γουινέας στις 10 Μαρτίου. Στη ναυμαχία της Θάλασσας των Κοραλλίων τα Devastator βοήθησαν στην βύθιση του ιαπωνικού αεροπλανοφόρου Shōhō αλλά δεν κατάφεραν να πλήξουν το αεροπλανοφόρο Shōkaku.
Στην προαναφερθείσα ναυμαχία εντοπίσθηκαν σοβαρά προβλήματα με τις τορπίλες Mark 13: πολλές έπληξαν τους στόχους τους χωρίς να εκραγούν, συχνά ενώ είχαν την τάση να λειτουργούν σε μεγαλύτερο βάθος από το προβλεπόμενο. Πέρασε περισσότερο από ένας χρόνος μέχρι να διορθωθούν τα προβλήματα αυτά, που αναμφίβολα παρέμεναν στην αεροναυμαχία του Μίντγουεϊ στις 4 Ιουνίου 1942. Στο Μίντγουεϊ 41 Devastator, δηλαδή η πλειοψηφία όσων παρέμενα ακόμα επιχειρησιακά, απονηώθηκαν από τα αεροπλανοφόρα Hornet, Enterprise και Yorktown για να πλήξουν τον ιαπωνικό στόλο. Η επίθεση δεν ήταν καλά συντονισμένη διότι ο ναύαρχος Ρέυμοντ Σπρούανς (Raymond A. Spruance) είχε δώσει εντολή να χτυπήσουν τα εχθρικά αεροπλανοφόρα μόλις τα εντόπιζαν, αντί να περιμένουν να συγκεντρωθεί και να οργανωθεί συνδυασμένη δύναμη μαχητικών-βομβαρδιστικών, βομβαρδιστικών και τορπιλοπλάνων, με το σκεπτικό ότι η άμεση επίθεση θα εμπόδιζε τους Ιάπωνες από το να αντεπιτεθούν και να απειλήσουν τα αμερικανικά αεροπλανοφόρα. Τα TBD του Hornet και του Enterprise έχασαν την επαφή με την συνοδεία τους και επιτέθηκαν χωρίς κάλυψη μαχητικών. Τα αποτελέσματα ήταν καταστροφικά: τα Devastator ήταν αργά και καθόλου ευέλικτα, είχαν ανεπαρκή αμυντικό οπλισμό και θωράκιση καθώς και χαμηλή ταχύτητα βύθισης. Αποδείχθηκαν εύκολος στόχος για τα εχθρικά αντιαεροπορικά και μαχητικά. Τα Devastator ήταν αναγκασμένα να πετούν με ταχύτητα μικρότερη των 185 km/h για να ρίψουν τις τορπίλες τους.. Μόνο τέσσερα αεροσκάφη κατάφεραν να επιστρέψουν στο Enterprise, άλλα δύο στο Yorktown και κανένα στο Hornet. Ούτε ένα δεν κατάφερε να πλήξει με την τορπίλη του εχθρικό πλοίο.
Η θυσία τους δεν ήταν εντελώς μάταιη όμως διότι αρκετά κατάφεραν να πλησιάσουν πολύ κοντά στα εχθρικά πλοία και τα ανάγκασαν να κάνουν συνεχώς ελιγμούς αποφυγής. Με την πίεση που άσκησαν εμπόδισαν τους Ιάπωνες να συγκροτήσουν δύναμη για να αντεπιτεθούν και να χτυπήσουν τον αμερικάνικο στόλο, όπως είχε προβλέψει ο Σπρούανς. Την μοναδική ευκαιρία εκμεταλεύτικαν τα βομβαρδιστικά κάθετης εφόρμησης Douglas SBD Dauntless υπό την ηγεσία των C. Wade McClusky και Max Leslie που κατάφεραν να χτυπήσουν τα τρία από τα τέσσερα ιαπωνικά αεροπλανοφόρα που βρίσκονταν στην περιοχή.
Απόσυρση από την ενεργό δράση
Αμέσως μετά τη ναυμαχία του Μίντγουεϊ το Ναυτικό απέσειρε τα εναπομείναντα 39 Devastator από τις μονάδες πρώτης γραμμής. Τα αεροσκάφη των VT-4 και VT-7 παρέμειναν σε υπηρεσία στον Ατλαντικό για μικρό χρονικό διάστημα και σε μονάδες εκπαίδευσης μέχρι το 1944. Στα τέλη του 1944 δεν υπήρχε κανένα TBD στις τάξεις του Ναυτικού. Κανένα δεν επιβίωσε του πολέμου, το τελευταίο διαλύθηκε για σκραπ το Νοέμβριο του 1944.
Σωζόμενα αεροσκάφη
Σήμερα δεν υπάρχει κανένα αεροσκάφος οπουδήποτε στον κόσμο. Παρακάτω παρατίθενται οι θέσεις τεσσάρων TBD που βρίσκονται στην θάλασσα και είναι σχεδόν πλήρη:
Εξωτερικοί σύνδεσμοι
TBD Κατηγορία:Αεροσκάφη του Β' Παγκοσμίου Πολέμου Κατηγορία:Αεροσκάφη ναυτικής αεροπορίας Κατηγορία:Εμβολοκινητήρια στρατιωτικά αεροσκάφη
Ρομπέρτο Μπερτολίνι
Ο Ρομπέρτο Μπερτολίνι (γενν. 10 Σεπτεμβρίου 1985) είναι Ιταλός αθλητής του στίβου που εξειδικεύεται στον ακοντισμό.
Κατέκτησε το ασημένιο μετάλλιο στους Μεσογειακούς Αγώνες 2018. Συμμετείχε στο Ευρωπαϊκό Πρωτάθλημα Στίβου 2016 και 2018.
Παραπομπές
Κατηγορία:Ιταλοί αθλητές του στίβου Κατηγορία:Ακοντιστές Κατηγορία:Αθλητές του στίβου στους Μεσογειακούς Αγώνες 2018 Κατηγορία:Κάτοχοι μεταλλίων του Ιταλικού Πρωταθλήματος Στίβου
Ιερός Ναός Αγίας Βαρβάρας Αττικής
Ο Ιερός Ναός Αγίας Βαρβάρας στον ομώνυμο δήμο της Αττικής υπάγεται στην κατοχή, κυριότητα και διοίκηση της Αποστολικής Διακονίας της Εκκλησίας της Ελλάδος από τις 20 Απριλίου του 1949, βάσει του υπ' αριθ. 957 Α.Ν., αν και ο δήμος της Αγίας Βαρβάρας ανήκει πλέον στην εποπτεία της Ιεράς Μητροπόλεως Νικαίας.
Αρχιτεκτονική
Ο ναός, όπως είναι σήμερα, κτίσθηκε το 1904 και είναι ρυθμού τρίκλιτης βασιλικής χωρίς τρούλο. Το μεσαίο κλίτος, το οποίο είναι χαμηλότεορο από τα άλλα δύο, τιμάται στο όνομα της Αγίας Βαρβάρας. Το δεξιό κλίτος είναι καθιερωμένο στο όνομα του αγίου μάρτυρος Φανουρίου, ενώ το αριστερό στο όνομα της Αγίας Μαύρας. Και τα δύο αυτά παρεκκλήσια εγκαινίασε ο Αρχιεπίσκοπος Αθηνών Θεόκλητος Α΄.
Το Άγιο Βήμα του Ναού ονομάζεται και «Εύρεσις», επειδή είναι και ο τόπος όπου βρέθηκε η εικόνα της Αγίας Βαρβάρας. Δεν υπάρχουν ιστορικές πληροφορίες για την χρονολογία ανεγέρσεως του πρώτου ναού. Λέγεται, ότι είναι λείψανο παλαιάς Μονής που διαλύθηκε και καταστράφηκε. Το μόνο αυθεντικό ιστορικό στοιχείο που υπάρχει για την ύπαρξη ναού είναι το έτος 1774 που αναγράφεται καθαρά στην τοιχογραφία της Αγίας Βαρβάρας μέσα στο Ιερό Βήμα.
Επειδή δεν συμβαίνει πάντοτε με το κτίσιμο ενός ναού να γίνει ταυτόχρονα και η αγιογράφησή του εικάζεται ότι η ύπαρξη ναού στον χώρο αυτό χρονολογείται πριν το έτος 1774. Η άγραφη παράδοση που διασώζεται μέχρι σήμερα καταθέτει ότι η ύπαρξη ναού στον χώρο αυτό είναι πλέον των 1000 ετών, όσο δηλαδή είναι και η περίφημη γειτονική Μονή Δαφνίου.
Σημερινή κατάσταση
Το μικρό εκκλησάκι που υπήρχε στον χώρο που σήμερα έχει ανεγερθεί ο ναός από την μακρόχρονη εγκατάλειψη ήταν σχεδόν χαμένο. Ήταν καλυμμένο από χώμα και πέτρες μέχρι 80 πόντους και το χρησιμοποιούσαν σαν στάνη προβάτων. Το συμπέρασμα αυτό εξάγεται από το μέγεθος της φθοράς των αγιογραφιών. Σ' αυτό οφείλεται και η διαφορά του βάθους του μεσαίου κλίτους του σημερινού ναού.
Την 1 Ιουνίου 2003 αντιπροσωπεία της Αποστολικής Διακονίας έφερε από τη Βενετία  τμήμα των λειψάνων της Αγίας Βαρβάρας, τα οποία εκτίθενται στο προσκύνημα.
Η εύρεση της εικόνας
Σύμφωνα με την παράδοση η εύρεση της εικόνας έγινε ως εξής πριν 100 περίπου χρόνια από κάποιο βοσκό που χρησιμοποιούσε το μικρό ναό σαν στάβλο προβάτων. Μια νύχτα είδε στον ύπνο του μια νέα που του είπε: «Ο τόπος αυτός πού σταβλίζεις τα πρόβατά σου είναι δικός μου και να σταματήσεις να τον βεβηλώνεις». Ο βοσκός δεν έδωσε καμιά σημασία και αδιαφόρησε παντελώς. Αφού πέρασαν λίγες μέρες, άρχισε να χάνει από ένα πρόβατο κάθε μέρα. Η νέα παρουσιάζεται και πάλι στο βοσκό, στον ύπνο του, και του λέει: «Αύριο, δυο άτομα πού θα έλθουν στον τόπο αυτό, και τα συναντήσεις, να τα καλέσεις για να σκάψουν στο δεξιό μέρος προς την είσοδο». Πράγματι την επόμενη μέρα δυο γυναίκες από τον Πειραιά, η Μαριγώ Κούλα και η Αγγελική Κ. Τσαμπάτζη, ξεκίνησαν να πάνε στον τόπο εκείνο για να μαζέψουν χόρτα. Σ' αυτές τις γυναίκες ήταν φυλαγμένη η μεγάλη ευλογία να βρουν την σημερινή περίφημη, παλαιότατη και θαυματουργή εικόνα της Αγίας Βαρβάρας, διαστάσεων 37x26 εκατ., πού μέχρι σήμερα φυλάσσεται στο Προσκύνημα και αποτελεί ιερό κειμήλιο.
Μεγάλος αριθμός πιστών επισκέπτεται καθημερινά το ναό για να προσευχηθεί, ενώ μεγάλος είναι και ο αριθμός των αφιερωμάτων και των αναθημάτων, που προσφέρονται από αυτούς.
Σήμερα στο Ιερό Προσκύνημα, με την άδεια των Τεχνικών Υπηρεσιών της Εκκλησίας της Ελλάδος, την επίβλεψη της Αρχαιολογικής Υπηρεσίας και την συνεργασίας της Εκκλησίας με τους αρχαιολόγους, έχουν αρχίσει οι εργασίες στερέωσης και ανακαίνισης του ιερού Ναού, το καθάρισμα και η συντήρηση των ξυλόγλυπτων προσκυνηταρίων και τοιχογραφιών, πολλές από τις οποίες έχουν ιστορηθεί από τον αγιογράφο Φώτη Κόντογλου, ως και η διαμόρφωση του περιβάλλοντος χώρου.
Ο περιβάλλων χώρος
Στην κυριότητα της Αποστολικής Διακονίας βρίσκεται και τμήμα του περιβάλλοντος χώρου του προσκυνήματος. Στο χώρο αυτό ανεγέρθηκε και τέθηκε σε λειτουργία από την 21 Νοεμβρίου 1957 τετραώροφο κτίριο στο οποίο στεγάστηκε Σχολή Διακονισσών. Σήμερα στο ανακαινισμένο πλέον κτίριο στεγάζεται το θεολογικό οικοτροφείο της Αποστολικής Διακονίας στο οποίο φιλοξενούνται φοιτητές. Το 1978 ανταποκρινόμενη σε σχετικό αίτημα του Υπουργείου Παιδείας παραχώρησε τμήμα της έκτασης αυτής προκειμένου να ανεγερθούν σχολικά κτίρια.
Πηγές
Κατηγορία:Νεότεροι ναοί στην Αθήνα Κατηγορία:Δήμος Αγίας Βαρβάρας Αττικής Κατηγορία:Μεταβυζαντινές εκκλησίες στην Αθήνα
Ιωάννης Στοβαίος
Ο Ιωάννης Στοβαίος ήταν συγγραφέας ο οποίος έζησε τον 5ο αιώνα μ.Χ. Καταγόταν από τους Στόβους της Μακεδονίας (στην Παιονία). Το γνωστότερό του έργο είναι το "Ανθολόγιο", το οποίο αποτελείται από περισσότερα από 500 αποσπάσματα έργων ποιητών, φιλοσόφων και ρητόρων. Η αξία του είναι αδιαμφισβήτητη καθώς χάρη σε αυτόν σώθηκαν αποσπάσματα χαμένων έργων. Ο συγγραφέας θέλοντας να αφήσει στον γιο του Σεπτίμιο μιά παρακαταθήκη σοφίας, ώστε να διορθώσει τα ελαττώματα του χαρακτήρα του, συγκέντρωσε στο έργο του αυτό το απόσταγμα της σοφίας 204 φιλοσόφων και ιστορικών Το έργο εκτεινόταν σε τέσσερα βιβλία, αλλά δεν σώζεται ολόκληρο και μάλιστα σε αυτό έχουν γίνει μεταγενεστέρως επεμβάσεις. Η πρώτη έκδοση έγινε το 1536 στη Βενετία.
Εξωτερικοί σύνδεσμοι
Κατηγορία:Έλληνες συγγραφείς Κατηγορία:Αρχαίοι Μακεδόνες
Χάραλντ Β΄ της Δανίας
Ο Χάραλντ Β΄ της Δανίας (Harald 2., 989 – 1018) ήταν βασιλιάς της Δανίας (1014 – 1018), μεγαλύτερος γιος και διάδοχος του βασιλιά της Δανίας Σβεν Α΄ του διχαλογένη και της Σίγκριντ της Υψηλής. Έμεινε αντιβασιλιάς στη Δανία την εποχή που ο πατέρας του εκστράτευε στην Αγγλία κατά τον βασιλιά Έθελρεντ του πρεσβύτερου με τον μικρότερο αδελφό του Κνούτο. Διαδέχθηκε τον πατέρα του στη Δανία, ενώ τον ίδιο σε τέσσερα χρόνια τον διαδέχθηκε ο αδελφός του Κνούτος, που ήταν ήδη βασιλιάς της Αγγλίας.
Εξωτερικοί σύνδεσμοι
Κατηγορία:Βασιλείς της Δανίας Κατηγορία:Οίκος των Κνύτλινγκα
Κλιματική ηθική
Η κλιματική ηθική είναι τομέας της έρευνας, που εστιάζει στις ηθικές διαστάσεις της κλιματικής αλλαγής (γνωστής και ως υπερθέρμανσης του πλανήτη) και σε σχετιζόμενες έννοιες, όπως η κλιματική δικαιοσύνη.
Η κλιματική αλλαγή που προκαλείται από τον άνθρωπο εγείρει βαθιά ηθικά ζητήματα. Πολλοί πιστεύουν ότι αυτά τα ηθικά ζητήματα δεν έχουν αντιμετωπιστεί επαρκώς στις συζητήσεις της πολιτικής επιστήμης για την αλλαγή του κλίματος στον πλανήτη μας, ή στην επιστημονική και οικονομική βιβλιογραφία για την κλιματική αλλαγή. Κατά συνέπεια, αυτά τα ηθικά ζητήματα παραβλέπονται σε διεθνείς συσκέψεις, διαπραγματεύσεις, και πολιτικές συζητήσεις για το κλίμα.
Όροι, πραγματικά επίκαιροι, όπως λ.χ. η δικαιοσύνη για το κλίμα και η οικολογική δικαιοσύνη και συνείδηση χρησιμοποιούνται παγκοσμίως και έχουν υιοθετηθεί από διάφορους διεθνείς οργανισμούς.
Γενική περιγραφή
Η ιδέα της ηθικής περί της κλιματικής αλλαγής (εφεξής, κλιματική ηθική) πηγάζει από την ίδια την ηθική, ως επί το πλείστον, ως μια φιλοσοφική άποψη για το πως θα πρέπει να αντιμετωπισθεί η υπερθέρμανση του πλανήτη. Αυτό έχει συζητηθεί από πολλές χώρες και από ορισμένους πολιτικούς ηγέτες με επιρροή. Επειδή όμως πρόκειται για ένα ζήτημα παγκόσμιας κλίμακας, οι ερευνητές για την κλιματική ηθική έχουν θεωρήσει διάφορες προσεγγίσεις ή λύσεις οι οποίες θα επιφέρουν οφέλη παγκοσμίως.
Η ιδέα της κλιματικής ηθικής είναι σημαντική λόγω της επίδρασής της σε κάθε επίπεδο της ζωής στον πλανήτη, από την οικονομία και τα φυσικά οικοσυστήματα, μέχρι τη κλίμακα της ζωής ενός ατόμου. Αυτό ετέθη ως ερώτηση για το ποιος είναι υπεύθυνος για τις πολλές αλλαγές που θα πρέπει να γίνουν, ή και ποιος πολιτικές θα πρέπει να εφαρμοστούν άμεσα για το μετριασμό των βλαπτικών εκπομπών των αερίων του θερμοκηπίου που επηρεάζουν δυσμενέστατα το κλίμα σήμερα.
Το θέμα της κλιματικής ηθικής έγινε πιο περίπλοκο μετά τη δεκαετία του 2020, καθώς το θέμα της κλιματικής αλλαγής έχει αποκτήσει μεγαλύτερη προσοχή. Αυτό έχει ως αποτέλεσμα να πρέπει να ληφθούν υπόψη οι απόψεις των ειδικών επιστημόνων και οι απόψεις από διαφορετικούς τομείς της βιομηχανίας. Υποστηρίζεται επίσης ότι το εν λόγω ζήτημα είναι, κατά βάση, ένα ανθρωπιστικό θέμα που πρέπει να αντιμετωπιστεί ηθικά, και να έχει οφέλη σε αυτούς που πρωτίστως θίγονται και πλήττονται, ήτοι, οι υπανάπτυκτες χώρες και το ζωικό βασίλειο.
Ένα άρθρο στο περιοδικό Nature (Patz, 2005) κατέληξε στο συμπέρασμα ότι η υπερθέρμανση της Γης που προκαλείται από τις ανθρώπινες δραστηριότητες, επιφέρει ήδη 150.000 θανάτους, ενώ πρόσθετα 5 εκατομμύρια ιατρικά περιστατικά, κάθε χρόνο, είναι άμεσα συσχετιζόμενα, λ.χ. ελονοσία και διάρροια, κυρίως στα φτωχότερα κράτη. Τα περιστατικά αυτά είναι βέβαιο ότι θα αυξηθούν καθώς διευρύνεται η αύξηση της μέσης θερμοκρασίας στον πλανήτη μας. Μελέτες όπως αυτή απλά επιβεβαιώνουν ότι η κλιματική αλλαγή θέτει σε κίνδυνο τα δικαιώματα στη ζωή, την ελευθερία και την προσωπική ασφάλεια. Ως εκ τούτου, η ηθική ανάλυση όλων των εφαρμοζόμενων πολιτικών για την κλιματική αλλαγή πρέπει να εξετάσει εις βάθος πως αρνητικά επηρεάζονται και καταπατούνται αυτά τα βασικά δικαιώματα του ανθρώπου.
Θεωρίες περιβαλλοντικής ηθικής που εφαρμόζονται
Οι αρχές της περιβαλλοντικής ηθικής, που σήμερα καταστρατηγούνται από το χρηματισμό και την αντιδεοντολογία, έχουν άμεση επίδραση στην κατανόηση των ευθυνών του ανθρώπου σήμερα, για τις μελλοντικές γενιές που θα επηρεαστούν άμεσα και καθοριστικά από τις σημερινές ενέργειές μας έναντι της ραγδαίας και συνεχώς επιδεινούμενης κλιματικής αλλαγής.
Ιδιαίτερης σημασίας είναι οι έννοιες της «έκπτωσης» από την περιβαλλοντική οικονομία, τα ατομικά δικαιώματα και τις προσδοκίες, όπως διαμορφώνονται από τη δεοντολογικές αρχές του Ιμμάνουελ Καντ, και την ηθική της φροντίδας, όπως περιγράφεται από τον ντεΖαρντέν. Ο χρηματισμός του Τζέρεμι Μπένθαμ βασίζεται στη μεγιστοποίηση του αγαθού για τους περισσότερους ανθρώπους το μεγαλύτερο χρονικό διάστημα, και ανέφερε επίσης ότι όλοι τείνουμε να εκτιμούμε βραχυπρόθεσμα, μελλοντικά οφέλη περισσότερο από αυτά στο πιο μακρινό μέλλον.
Πρόκειται για μια ιδιαίτερα γερμανική ιδέα, δεδομένου ότι το οικονομικό κόστος και η ανάληψη δράσεων σήμερα για τον μετριασμό της κλιματικής αλλαγής θα ωφελήσει μόνο τις μελλοντικές γενιές από δεκαετίες έως αιώνες. Ο Καντ τόνισε τη σημασία του σεβασμού των ατομικών δικαιωμάτων ως πιο σημαντικό από το να εξετάζουμε τις συνέπειες των ενεργειών μας, να υπολογίζουμε τα οφέλη κόστους για τις επιλογές μας και να προσπαθούμε να μεγιστοποιήσουμε το «καλό». Η χρησιμότητα και η δεοντολογία δημιουργούν επομένως φαινομενικά αντιφάσεις μεταξύ των δικαιωμάτων των ζωντανών ανθρώπων και των αναγκών και των δικαιωμάτων των μελλοντικών γενεών.
Στο δοκίμιο του με τίτλο "Το δίλημμα του Τσούκερμαν", ο Μαρκ Σάγκοφ κινείται πέρα από αυτήν τη σύγκρουση εστιάζοντας σε μια ηθική φροντίδας που επικαλεστεί εγγενή αξία, αγάπη και φροντίδα για άλλους ανθρώπους και μη ανθρώπινη ζωή.
Σε παράκλησή του, ο Πάπας Φραγκίσκος, ως επικεφαλής της Ρωμαιοκαθολικής Εκκλησίας, επικαλείται τη φροντίδα της δημιουργίας του Θεού ως ευθύνη των ανθρώπων για χάρη των μελλοντικών γενεών, και κατ' αυτόν τον τρόπο, "έχει να κάνει με την έννοια της προσωρινής γήινης παραμονής μας".
Συνεργατικό πρόγραμμα για τις ηθικές διαστάσεις της κλιματικής αλλαγής
Τον Δεκέμβριο του 2004 στο Μπουένος Άιρες της Αργεντινής, το Πρόγραμμα Συνεργασίας για τις Ηθικές Διαστάσεις της Κλιματικής Αλλαγής ξεκίνησε στη 10η Διάσκεψη των Μερών της Σύμβασης-πλαισίου των Ηνωμένων Εθνών για την Κλιματική Αλλαγή. Το κύριο αποτέλεσμα αυτής της συνάντησης ήταν η διακήρυξη του Μπουένος Άιρες για τις ηθικές διαστάσεις της κλιματικής αλλαγής.
Στόχοι
Το πρόγραμμα για τις ηθικές διαστάσεις της αλλαγής του κλίματος στον πλανήτη Γη, επιδιώκει:
Αντιμετώπιση ηθικών ζητημάτων
Λαμβάνοντας υπόψη τη σοβαρότητα του αντίκτυπου και δεδομένης της πιθανότητας να εμφανιστούν σημαντικές διαταραχές στις συνθήκες διαβίωσης για μεγάλο αριθμό ανθρώπων, ως συνέπειες από την κλιματική αλλαγή, υποστηρίζεται ότι θα πρέπει να υπάρξει επαρκής σύγκλιση μεταξύ των ηθικών αρχών, εφαρμογή για συγκεκριμένες συστάσεις για το πως πρέπει να ενεργούν οι κυβερνήσεις των κρατών, ώστε ηθικά προβλήματα να αντιμετωπιστούν.
Τα επικείμενα γεγονότα από την κλιματική αλλαγή και τα θεμελιώδη ανθρώπινα δικαιώματα αποτελούν το σημείο εκκίνησης για την κλιματική ηθική.
Παραπομπές
Κατηγορία:Κλιματική αλλαγή
Κόιντος Μάρκιος Ρεξ (ύπατος το 68 π.Χ.)
Ήταν εγγονός ενός άλλου Κόιντου Μάρκιου Ρεξ υπάτου τού 118 π.Χ. Ένας από τους δεύτερους εξαδέλφους του ήταν ο δικτάτορας Ιούλιος Καίσαρας, δισεγγονός ενός άλλου Κουίντου Μάρκιου Ρεξ πραίτορα τού 144 π.Χ., που κατασκεύασε το Υδραγωγείο του Μάρκιου (Aqua Marcia).
Βιογραφία
Εκλέχτηκε ύπατος για το 68 π.Χ. με τον Λεύκιο Καικίλιο Μέτελλο. Ο Καικίλιος Μέτελλος απεβ. κοντά στην αρχή τού έτους και, παρόλο που ο Σερβίλιος Βατία εξελέγη για να τον αντικαταστήσει, ο Βατία απεβίωσε πριν προλάβει να αναλάβει τα καθήκοντά του και ο Mάρκιος συνέχισε ως μοναδικός ύπατος. Ο Μάρκιος πήγε να υπηρετήσει στην Κιλικία ως ανθύπατος και, πιεσμένος από τον κουνιάδο του, Πόπλιο Κλόδιο Πούλχερ, αρνήθηκε να βοηθήσει τον Λεύκιο Λικίνιο Λούκουλλο. Έδωσε την επαρχία του το 66 π.Χ. για να συμμορφωθεί με τη lex Manilia, που έδωσε τη διοίκηση των επαρχιών της ανατολής στον Γναίο Πομπήιο Μάγνο.
Τού αρνήθηκαν έναν θρίαμβο κατά την επιστροφή του. Ακόμη περίμενε έξω από την πόλη για έναν θρίαμβο, όταν ξεκίνησε η συνωμοσία τού Κατιλίνα το 63 π.Χ. Στάλθηκε για να παρακολουθήσει τις κινήσεις τού Γάιου Μάνλιου, στρατηγού τού Κατιλίνα. Αρνήθηκε να ακούσει τις προσφορές τού Μάνλιου για ειρήνη.
Οικογένεια
Ο Mάρκιος είχε νυμφευτεί την Κλαυδία Τέρτια, μία αδελφή τού Πόπλιου Κλόδιου Πούλχερ. Απεβίωσε το 61 π.Χ., χωρίς να αφήσει στον κουνιάδο του αναμενόμενη κληρονομιά.
Βιβλιογραφικές αναφορές
Κατηγορία:Ρωμαίοι πολιτικοί
Μοχάμαντ Αλί Χαν Ζαντ
Ο Μοχάμαντ Αλί Χαν Ζαντ,, (c. 1760 – 1779) ήταν ο δεύτερος σάχης της δυναστείας των Ζαντ, που κυβέρνησε από τις 6 Μαρτίου 1779 έως τις 19 Ιουνίου 1779.
Βιογραφία
Ήταν ο πρωτόοτκος γιος τού Καρίμ Χαν. Μετά το τέλος τού πατέρα του το 1779, το Ιράν διαλύθηκε για άλλη μία φορά. Ο ετεροθαλής αδελφός τού Kαρίμ Χαν, Zακί Χαν, ανακήρυξε τον Mοχάμαντ Αλί, τον δεύτερο γιο τού Καρίμ Χαν, που ήταν επίσης γαμπρός του, ως δεύτερο ηγεμόνα της δυναστείας Zαντ. Λίγο αργότερα, ο Αμπόλ-Φαθ Χαν Ζαντ, ο μεγαλύτερος γιος τού Καρίμ Χαν, έγινε ο συγκυβερνήτης. Είχε τρεις συζύγους: την Aνισάχ Σαάντ, την Χαντικά Μορσταϊκού και την Koρισάχ. Ωστόσο, από καμία δεν απέκτησε άρρενες κληρονόμους και μία εκτελέστηκε μετά από κατηγορίες για πορνεία.
Ο Moχάμαντ Αλί απεβίωσε από καρδιακή προσβολή την ίδια χρονιά, που ανέλαβε τον θρόνο, έχοντας βασιλεύσει λιγότερο από 5 μήνες και χωρίς να καταφέρει πολλά. Έτσι ο μεγαλύτερος αδελφός του Aμπόλ-Φαθ Χαν έμεινε μόνος στην εξουσία.
Μπρούνο Πεζάολα
Ο Μπρούνο Πεζάολα (Bruno Pesaola, 28 Ιουλίου 1925 - 29 Μαΐου 2015) ήταν Αργεντινός ποδοσφαιριστής (αγωνιζόταν ως αριστερός μέσος) και προπονητής ποδοσφαίρου, που έκανε καριέρα στην Ιταλία.
Γεννήθηκε στο Μπουένος Άιρες και είναι περισσότερο γνωστός για τη θητεία του στην ποδοσφαιρική ομάδα ΣΣΚ Νάπολι, τόσο σαν παίκτης (1952-1960), όσο και σαν τεχνικός της (1962-1968, 1976-1977 και 1982-1983). Αγωνίσθηκε μία φορά με την εθνική Ιταλίας εναντίον της εθνικής Αργεντινής.
Ως προπονητής εργάσθηκε και στην Ελλάδα, αναλαμβάνοντας τον Παναθηναϊκό την περίοδο 1979-80, χωρίς όμως επιτυχία.
Σαν ποδοσφαιριστής έπαιξε, εκτός της Νάπολι, στις Ρίβερ Πλέιτ (1939-1944), Ντοκ Σαντ (1945-1946), ΑΣ Ρόμα (1947-1950, Νοβάρα Κάλτσιο (1950-1952), Τζένοα (1960-1961) και Σκαφατέσε (1961-1962).
Στο Καμπιονάτο είχε συνολικά 412 συμμετοχές και 67 γκολ.
Σαν τεχνικός δούλεψε ακόμη, στις Φιορεντίνα (1968-1971), Μπολόνια (1972-1976) και 1977-1979), Συρακούσα (1980-1981) και Πουτεολάνα (1983-1985).
Απεβίωσε στις 29 Μαΐου 2015, στη Νάπολι της Ιταλίας.
Παραπομπές
Κατηγορία:Ιταλοί προπονητές ποδοσφαίρου Κατηγορία:Ιταλοί ποδοσφαιριστές Κατηγορία:Προπονητές ποδοσφαίρου Παναθηναϊκού Κατηγορία:Μέσοι ποδοσφαιριστές Κατηγορία:Ποδοσφαιριστές Νοβάρα Κάλτσιο Κατηγορία:Προπονητές ποδοσφαίρου ΟΣ Πουτεολάνα
Θρέψε κοράκια
Το Θρέψε κοράκια (πρωτότυπος τίτλος: Cría cuervos) είναι ισπανική ταινία του 1976 σε σκηνοθεσία και σενάριο του Κάρλος Σάουρα. Ο τίτλος της είναι εμπνευσμένος από την ισπανική παροιμία: «Θρέψε κοράκια και θα σου βγάλουν τα μάτια».
Κέρδισε το Μέγα Βραβείο στο 29ο φεστιβάλ των Καννών.
Πλοκή
Η Άνα είναι ένα μικρό κορίτσι, που έχει πεθάνει η μητέρα της, και ζει με τις αδερφές της, τον πατέρα της και την ανάπηρη γιαγιά της. Όταν πεθαίνει και ο πατέρας της, την ανατροφή των κοριτσιών αναλαμβάνει η αυταρχική και απρόσιτη θεία τους. Η Άνα δεν αντέχει αυτή τη ζωή και βυθίζεται σε έναν ονειρικό κόσμο: έχει παραισθήσεις ότι βλέπει τη μητέρα της, ζουν μαζί και είναι ευτυχισμένες. Παράλληλα, προσπαθεί να βρει έναν τρόπο να θανατώσει τη θεία της.
Αλληγορία
Στην ταινία παρουσιάζεται με αλληγορικό τρόπο η μετάβαση από τη δικτατορική στη δημοκρατική Ισπανία. Η κατάσταση στο σπίτι της Άνα μπορεί να συγκριθεί με το φασιστικό καθεστώς και η απότομη ενηλικίωσή της με τη μετάβαση στη δημοκρατία.
Παραπομπές
Κατηγορία:Ισπανικές ταινίες Κατηγορία:Ισπανικές δραματικές ταινίες Κατηγορία:Ταινίες συσχετιζόμενες με παιδιά Κατηγορία:Ταινίες ενηλικίωσης Κατηγορία:Ταινίες σχετικά με δυσλειτουργικές οικογένειες Κατηγορία:Αντιφασιστικές ταινίες Κατηγορία:Ταινίες του 1976 Κατηγορία:Ισπανόφωνες ταινίες Κατηγορία:Ταινίες σε σκηνοθεσία Κάρλος Σάουρα Κατηγορία:Ταινίες γυρισμένες στη Μαδρίτη
Άθως (Γίγαντας)
Ο Άθως, κατά την Ελληνική Μυθολογία ήταν ένας από τους Γίγαντες, γιος του Ουρανού και της Γαίας.
Ο μύθος
Κατά τη διάρκεια της Γιγαντομαχίας, της μάχης μεταξύ Θεών και Γιγάντων, που υποκίνησε η Γαία για να εκδικηθεί τον Δία που φυλάκισε τους Τιτάνες, ο Άθως άρπαξε ένα βράχο (βουνό της Θράκης) και το έριξε κατά των Θεών αλλά αυτός έπεσε στην άκρη της Χαλκιδικής και απετέλεσε την ομώνυμη χερσόνησο, η κορυφή της οποίας έλαβε το όνομά του (Άθως).
Κατά παραλλαγή του μύθου ο Άθως οχυρώθηκε στην ομώνυμη χερσόνησο που ήταν το ορμητήριό του στη μάχη κατά των Θεών με συμμάχους μάλιστα τους κατοίκους της περιοχής. Ο Άθως αμυνόταν εκεί όταν ο Ποσειδώνας έριξε εναντίον του το ένα όρος που προηγουμένως απέκοψε από την Καναστραία άκρα της Παλλήνης και τον καταπλάκωσε. Από τότε το όρος φέρει το όνομα του.
Κατηγορία:Γίγαντες
Πρώτος γύρος προκριματικών Παγκοσμίου Κυπέλλου Ποδοσφαίρου 2014 (ΑΦΚ)
Ο Πρώτος γύρος των προκριματικών του Παγκοσμίου Κυπέλλου Ποδοσφαίρου 2014 της ΑΦΚ αποτελούνταν από τις εθνικές ομάδες που κατέκτησαν την 28η ως την 45η θέση στην κατάταξη της Ασιατικής Συνομοσπονδίας Ποδοσφαίρου.
Το πρώτο σκέλος έλαβε χώρα στις 29 Ιουνίου και το δεύτερο στις 2 και 3 Ιουλίου.
Κλήρωση
Οι ομάδες τοποθετήθηκαν σε δύο γκρουπ: στο γκρουπ 1 που συμπεριλαμβάνει τις ομάδες που έχουν από την 28η ως την 35η θέση στην κατάταξη της ΑΦΚ και στο στο γκρουπ 2 που συμπεριλαμβάνει τις ομάδες που έχουν από την 36η ως την 45η θέση.
Αγώνες
Η Μαλαισία προκρίθηκε στο δεύτερο γύρο μέσω του εκτός έδρας γκολ (4-4 συνολικό σκορ).
Το Μπανγκλαντές προκρίθηκε στο δεύτερο γύρο με συνολικό σκορ 3-0.
Οι Φιλιππίνες προκρίθηκαν στο δεύτερο γύρο με συνολικό σκορ 5-1.
Η Παλαιστίνη προκρίθηκε στο δεύτερο γύρο με συνολικό σκορ 3-1.
Το Βιετνάμ προκρίθηκε στο δεύτερο γύρο με συνολικό σκορ 13-1.
Το Νεπάλ προκρίθηκε στο δεύτερο γύρο με συνολικό σκορ 7-1.
Εξωτερικοί σύνδεσμοι
Κατηγορία:Προκριματικά Παγκοσμίου Κυπέλλου Ποδοσφαίρου 2014 (ΑΦΚ)
Όμηρος Συρίας
Η Όμηρος ήταν αρχαία πόλη στη βόρεια Συρία, η οποία φαίνεται να άκμασε κατά την περίοδο της Υστερης Αρχαιότητας (300 - 640 μ.Χ.). Η θέση της πιθανολογείται ότι βρισκόταν στη σημερινή Amaranli της Συρίας, στα τουρκοσυριακά σύνορα.
Παραπομπές
Κατηγορία:Αρχαίες πόλεις της Συρίας
Λεύκη Καβάλας
Η Λεύκη είναι χωριό της Περιφερειακής Ενότητας Καβάλας σε υψόμετρο 50 μέτρα. Από το 2011 αποτελεί μαζί με την Νέα Καρβάλη και την Άνω Λεύκη τη δημοτική κοινότητα Νέας Καρβάλης που υπάγεται στη Δημοτική Ενότητα Καβάλας του Δήμου Καβάλας. Συνορεύει στα βόρεια με την Άνω Λεύκη και βρίσκεται σε μικρή απόσταση από τη Νέα Καρβάλη (3 χλμ.), απέχει δε από την Καβάλα 12 χλμ. βορειοανατολικά. Σύμφωνα με την Απογραφή του 2011 διαθέτει 48 μόνιμους κατοίκους.
Το όνομα του χωριού προκύπτει από τις πολλές λεύκες που υπάρχουν στην περιοχή. Το πέτρινο γεφύρι της περιοχής με κοινή απόφαση του Κεντρικού Συμβουλίου Νεωτέρων Μνημείων, του Υπουργείου Πολιτισμού και του Δήμου Καβάλας χαρακτηρίστηκε τον Ιούλιο του 2018 ως μνημείο. Στη Λεύκη διεξάγονται πολλές γιορτές με σημαντικότερες εκείνη του συλλόγου Ποντίων Νέας Καρβάλης-Λεύκης, του Αγίου Γεωργίου.
Παραπομπές
Κατηγορία:Δήμος Καβάλας Κατηγορία:Χωριά του νομού Καβάλας
Bloodhound Gang
Ιστορικό
Οι Bloodhound Gang ξεκίνησαν το 1992 ως ένα μικρό συγκρότημα, με όνομα Bang Chamber 8. Αυτό αποτελούνταν από τους Τζίμι Ποπ και Daddy Long Legs. Αποφοίτησαν από το Γυμνάσιο του Perkiomen Valley. Κυκλοφόρησαν μια κασέτα, με το όνομά τους και στη συνέχεια άλλαξαν το όνομά τους σε Bloodhound Gang και επίσης άλλαξαν μουσικό είδος. Το όνομά τους προέρχεται από τηλεοπτικό πρόγραμμα για παιδιά με ήρωες τρεις ντετέκτιβ ("The Bloodhound Gang").
Έπειτα από την κυκλοφορία δοκιμαστικών κασετών, το Νοέμβριο του 1994 κυκλοφόρησαν το πρώτο τους EP με τίτλο Dingleberry Haze. Την ίδια χρονιά ο Τζίμι Ποπ έπαιξε στην ταινία The Chick That Was Naked του Κερτ Φιτσπάτρικ και ένα τραγούδι του συγκροτήματος χρησιμοποιήθηκε στο σάουντρακ της ταινίας.
Το 1995 υπέγραψαν συμβόλαιο με την Columbia Records και κυκλοφόρησαν το πρώτο τους πλήρες album,  το Use Your Fingers. Την περίοδο αυτή ο Daddy Long Legs και ο  M.S.G. αποχώρησαν από το συγκρότημα και δημιούργησαν ένα άλλο συγκρότημα της ραπ, τους Wolfpac. Οι Evil Jared Hasselhoff και Tard-E-Tard  τους αντικατέστησαν. Έπειτα από το τέλος μιας περιοδείας, οι Skip O'Pot2Mus και Tard-E-Tard αποχώρησαν.
Το τρίτο τους άλμπουμ, με τίτλο Hooray for Boobies, έκανε επιτυχία με το τραγούδι "The Bad Touch", το οποίο ήταν #1 στη Γερμανία. Την εποχή αυτή το συγκρότημα έκανε μεγάλη περιοδεία στην Ευρώπη. Η επιστροφή τους στις ΗΠΑ θα τους βρει να έχουν πουλήσει πάνω από 5 εκατομμύρια albums. Το 2003 κυκλοφόρησαν ένα DVD με τίτλο One Fierce Beer Run.
Το 2007 κυκλοφόρησαν το νέο τους τραγούδι "Screwing You On The Beach At Night" και ένα βιντεοκλίπ, ριμέικ του αντίστοιχου του 1989 για το τραγούδι "Wicked Game" του  Κρις Άιζακ. Το συγκρότημα έχει κατηγορηθεί κατά καιρούς για ρατσιστικό περιεχόμενο στους στίχους του, ιδιαίτερα προς τις γυναίκες της Ασίας.
Εξωτερικοί σύνδεσμοι
Κατηγορία:Μουσικά συγκροτήματα από τη Φιλαδέλφεια (Πενσυλβάνια)
Νικόλαος Οικονομίδης (μαθηματικός)
Ο Νικόλαος Οικονομίδης ήταν Έλληνας μαθηματικός, καθηγητής και συγγραφέας. Ήταν καθηγητής Μαθηματικής Ανάλυσης στο Τμήμα Μαθηματικών του Α.Π.Θ από τον Νοέμβριο του 1967 μέχρι τον Ιανουάριο του 1984.
Βιογραφία
Γεννήθηκε το 1930 στην Έδεσσα. Από το 1948 έως το 1953 σπούδασε στο Τμήμα Μαθηματικών του Α.Π.Θ. Το 1959, πήρε το διδακτορικό του δίπλωμα με την εργασία του με θέμα Συστήματα και μορφαί συνόλων Μετρικού Χώρου.
Δύο χρόνια αργότερα διορίσθηκε επιμελητής στο Μαθηματικό Σπουδαστήριο του Α.Π.Θ.. Τον Σεπτέμβριο του 1963 διορίστηκε έκτακτος καθηγητής στην Δ ΄ τακτική έδρα της Μαθηματικής Επιστήμης.
Βιβλιογραφία
Ο Οικονομίδης έγραψε τα παρακάτω βιβλία για να εξυπηρετήσει τις διδακτικές υποχρεώσεις του.
Κατηγορία:Έλληνες μαθηματικοί Κατηγορία:Έλληνες συγγραφείς
Τσαρλς Γουίνκλερ
Ο Τσαρλς Γουίνκλερ (9 Απριλίου 1867 - 17 Δεκεμβρίου 1932) ήταν Δανός αθλητής του στίβου και της διελκυστίνδας.
Συμμετείχε στους Ολυμπιακούς Αγώνες 1900. Στη σφαιροβολία κατατάχθηκε δέκατος, ενώ στη δισκοβολία όγδοος. Στη διελκυστίνδα συμμετείχε με δύο ομοεθνείς του και την ομάδα της Σουηδίας εναντίον των Γάλλων, και κατέκτησε το χρυσό μετάλλιο.
Άλιεν, η αναγέννηση
Το Άλιεν: Η Αναγέννηση ή Άλιεν 4 (αγγλικά Alien: Resurrection) είναι αμερικανική κινηματογραφική ταινία περιπέτειας επιστημονικής φαντασίας και τρόμου, παραγωγής 1997 και αποτελεί την τέταρτη προσθήκη στη σειρά ταινιών Άλιεν. Την ταινία σκηνοθέτησε ο Γάλλος σκηνοθέτης Ζαν-Πιερ Ζενέ και το σενάριο έγραψε ο Τζος Γουίντον. Το Άλιεν: Η Αναγέννηση ήταν η πρώτη ταινία από την τετραλογία Άλιεν που γυρίστηκε εκτός Αγγλίας, στα στούντιο της Fox στο Λος Άντζελες της Καλιφόρνια.
Η ταινία διαδραματίζεται 200 χρόνια μετά τα γεγονότα της τρίτης ταινίας Άλιεν 3: Η Τελική Αναμέτρηση (Alien 3, 1992). Η Έλεν Ρίπλεϊ έχει κλωνοποιηθεί και μια βασίλισσα Άλιεν έχει χειρουργικά αφαιρεθεί από το σώμα της. Ο οργανισμός United Systems Military ελπίζει να αναθρέψει τα Άλιεν ώστε να τα μελετήσει στο διαστημόπλοιο Αουρίγκα, χρησιμοποιώντας ως ξενιστές ανθρώπους που έχουν απαχθεί και σταλθεί στο διαστημόπλοιο από μισθοφόρους. Τα Άλιεν καταφέρνουν να αποδράσουν και η Ρίπλεϊ με τους μισθοφόρους θα προσπαθήσουν να σωθούν και να καταστρέψουν το διαστημόπλοιο πριν αυτό φτάσει στον προορισμό του, στη Γη.
Το Άλιεν: Η Αναγέννηση κυκλοφόρησε στους κινηματογράφους στις 26 Νοεμβρίου 1997 και έλαβε μικτά σχόλια από τους κριτικούς. Κινήθηκε όμως ικανοποιητικά στο box office αποφέροντας 161,2 εκατομμύρια δολάρια παγκοσμίως.
Περίληψη πλοκής
200 χρόνια μετά τα γεγονότα του Άλιεν 3, η Εταιρεία καταφέρνει να κλωνοποιήσει την Έλεν Ρίπλεϊ και οι επιστήμονες αφαιρούν τη Βασίλισσα Άλιεν που κυοφορεί. Η Εταιρία δεν θανατώνει τη Ρίπλεϊ παρά την κρατά στη ζωή με σκοπό να χρησιμοποιηθεί ως οργανισμός προς μελέτη.
Όμως το DNA της Ρίπλεϊ έχει ενσωματωθεί με αυτό της Βασίλισσας Άλιεν, η οποία έχει αναπτύξει μερικές ανθρώπινες λειτουργίες. Οι επιστήμονες ξεκινούν την αναπαραγωγή των αυγών της Βασίλισσας Άλιεν, όμως τα Άλιενς που εκκολάπτονται από αυτά τα αυγά καταφέρνουν να δραπετεύσουν. Έτσι κυκλοφορούν ελεύθερα στις εγκαταστάσεις που συντηρούνται από το στρατό.
Το διαστημόπλοιο που λαμβάνουν χώρα τα γεγονότα έχει ήδη ξεκινήσει πορεία προσεδάφισης στη Γη και η Βασίλλισα Άλιεν γεννά ένα νέο θανάσιμο ανθρωπόμορφο Άλιεν. Η Ρίπλεϊ, με τη βοήθεια ενός θηλυκού ρομπότ με το όνομα Κωλ, καταφέρνουν να εξολοθρεύσουν το Άλιεν, προτού το διαστημόπλοιο φτάσει στη Γη.
Διανομή
Η παρακάτω διανομή είναι ενδεικτική και δεν αποτελεί την πλήρη διανομή των ρόλων στη ταινία.
Πρώτα στάδια
Εντυπωσιασμένη από τη δουλειά του ως σεναριογράφος, η 20th Century Fox προσέλαβε τον Τζος Γουίντον να γράψει το σενάριο της ταινίας. Το αρχικό σενάριο του Γουίντον είχε τρεις πράξεις στη Γη, μαζί με μια τελική μάχη που λάμβανε χώρα στη Γη. Ο Γουίντον έγραψε συνολικά πέντε προσχέδια της τελευταίας πράξης του σεναρίου, από τα οποία κανένα δεν χρησιμοποιήθηκε στην ταινία.
Το στούντιο αρχικά οραματίστηκε η ταινία να έχει ως κεντρική ηρωίδα τον κλώνο του χαρακτήρα της Νιουτ από την ταινία Άλιενς: Η Επιστροφή (Aliens, 1986), καθώς ο χαρακτήρας της Έλεν Ρίπλει σκοτώθηκε στο τέλος του Άλιεν 3 (Alien 3, 1992). Ο Γουίντον έγραψε ένα 30σέλιδο προσχέδιο με αυτήν την ιδέα πριν πληροφορηθεί ότι το στούντιο, αν και εντυπωσιασμένο με το σενάριο του, ήθελε τώρα το σενάριο να βασιστεί σε έναν κλώνο της Ρίπλεϊ. Ο Γουίντον έπρεπε να ξαναγράψει το σενάριο με τέτοιον τρόπο που θα έφερνε πίσω το χαρακτήρα της Ρίπλεϊ, κάτι που ο ίδιος βρήκε αρκετά δύσκολο. Η ιδέα της κλωνοποίησης ήταν των παραγωγών Ντέιβιντ Γκίλερ και Γουόλτερ Χιλ, οι οποίοι ήταν αντίθετοι στην ανάπτυξη του Άλιεν: Η Αναγέννηση καθώς πίστευαν ότι θα κατέστρεφε τη σειρά ταινιών.
Η Σιγκούρνι Γουίβερ, η οποία υποδύθηκε τη Ρίπλεϊ σε όλες τις ταινίες της σειράς ήθελε να απελευθερώσει το χαρακτήρα της στο Άλιεν 3 καθώς δεν ήθελε η Ρίπλεϊ να γίνει μια φιγούρα της πλάκας η οποία συνέχεια θα ξύπναγε με τέρατα τριγύρω της. Η πιθανότητα μιας ταινίας Άλιεν Εναντίον Κυνηγού (Alien vs. Predator) ήταν ένας ακόμη λόγος για το θάνατο του χαρακτήρα καθώς η Γουίβερ βρήκε την ιδέα αυτή απαίσια. Ωστόσο, η Γουίβερ εντυπωσιάστηκε με το σενάριο του Γουίντον. Σκέφτηκε ότι το λάθος κατά τη διάρκεια κλωνοποίησης της Ρίπλεϊ θα της επέτρεπε να εξερευνήσει ακόμα περισσότερο το χαρακτήρα και καθώς η Ρίπλεϊ γίνεται μισή άνθρωπος και μισή εξωγήινη θα δημιουργούσε μια αβεβαιότητα. Η Γουίβερ βρήκε το κόνσεπτ ενδιαφέρον και θεώρησε ότι η ταινία έφερε πίσω το πνεύμα των δύο πρώτων ταινιών. Η Γουίβερ έγινε συμπαραγωγός και έλαβε αμοιβή 11 εκατομμυρίων δολαρίων.
Σκηνοθεσία
Ο Ντάνι Μπόιλ ήταν η αρχική επιλογή να σκηνοθετήσει την ταινία. Ο Μπόιλ και ο παραγωγός του συναντήθηκαν με τους υπεύθυνους των εφέ ώστε να συζητήσουν για την ταινία, αλλά ο Μπόιλ δεν έδειξε ενδιαφέρον. Ο Πίτερ Τζάκσον προσεγγίστηκε, αλλά απέρριψε την πρόταση καθώς δεν θα μπορούσε να ενθουσιαστεί με καμία ταινία Άλιεν. Το 1995, μετά την κυκλοφορία της ταινίας Συνήθεις Ύποπτοι  (The Usual Suspects), η 20th Century Fox προσέγγισε τον Μπράιαν Σίνγκερ. Οι παραγωγοί της ταινίας ζήτησαν από τον Ζαν-Πιερ Ζενέ να σκηνοθετήσει την ταινία, καθώς θεωρούσαν ότι είχε ένα μοναδικό οπτικό στυλ. Ο Ζενέ μόλις είχε ολοκληρώσει το σενάριο της ταινίας Αμελί (Le Fabuleux Destin d'Amélie Poulain, 2001) και έμεινε έκπληκτος όταν του προσέφεραν τη δουλειά για το Άλιεν: Η Αναγέννηση, καθώς πίστευε ότι η σειρά ταινιών ολοκληρώθηκε με το Άλιεν 3 και θεωρούσε ότι η δημιουργία μίας ακόμα συνέχειας ήταν κακή ιδέα. Παρ' όλα αυτα ο Ζενέ δέχτηκε να αναλάβει το πρόζεκτ. Ζήτησε από την παραγωγή διερμηνέα καθώς δεν μιλούσε καλά αγγλικά όταν ξεκίνησαν τα γυρίσματα.
Box office
Με προϋπολογισμό 75.000.000 δολάρια, το Άλιεν: Η Αναγέννηση έκανε άνοιγμα τριημέρου στη 2η θέση με 16,4 εκατομμύρια δολάρια. Οι συνολικές εισπράξεις στο αμερικανικό box office έφτασαν τα 47,7 εκατομμύρια δολάρια και στον υπόλοιπο κόσμο τα 113,5 εκατομμύρια δολάρια. Παγκοσμίως απέφερε 161,3 εκατομμύρια δολάρια. Ανάμεσα στις υπόλοιπες ταινίες της σειράς, το Άλιεν: Η Αναγέννηση καταλαμβάνει την 4η θέση στο αμερικανικό box office και την 1η θέση παγκοσμίως.
Εξωτερικοί σύνδεσμοι
Κατηγορία:Ταινίες Alien Κατηγορία:Αμερικανικές ταινίες Κατηγορία:Ταινίες του 1997 Κατηγορία:Ταινίες παραγωγής 20th Century Fox Κατηγορία:Αμερικανικές ταινίες τρόμου - επιστημονικής φαντασίας Κατηγορία:Ταινίες γυρισμένες στο Λος Άντζελες Κατηγορία:Ταινίες σίκουελ
Ουσία (αποσαφήνιση)
Η λέξη ή όρος Ουσία εμπεριέχεται στον τίτλο των λημμάτων:
ΡΦΚ Σερεσιέν
Η  ΡΦΚ Σερεσιέν ήταν μια βελγική ποδοσφαιιρκή ομάδα από την κοινότητα Σεραίν, Λιέγη (επαρχία). Η ομάδα ιδρύθηκε το 1900 σαν F.C. Sérésien και εγγράφηκε στη Βελγική Ποδοσφαιρική Ομοσπονδία ως το νούμερο 17. Το 1994 άλλαξε το όνομα της σε ΡΦΚ Σερεσιέν και δύο χρόνια αργότερα, υποχρεώθηκε να ενοποιηθεί με τη γειτονική Σταντάρ Λιέγης (το νούμερο 16) λόγω οικονομικών προβλημάτων. Ο αριθμός 17 δεν χρησιμοποιείται πλέον. Η ομάδα είχε αρκετές συμμετοχές στο Πρωτάθλημα ποδοσφαίρου Βελγίου.
Εν τω μεταξύ, ένας άλλος σύλλογος από την κοινόητα, η Seraing RUL, πήρε το ίδιο όνομα με την ΡΦΚ Σερεσιέν και αγωνιζόταν στο ίδιο γήπεδο. Η ομάδα εγγράφηκε σαν το νούμερο 23 στη Βεγλική Ομοσπονδία και αγωνίζεται στην τέταρτη κατηγορία. Ωστόσο, δεν υπάρχει καμία σχέση και καμία σύντηξη μεταξύ των δύο ομάδων.
Εξωτερικοί σύνδεσμοι
Κατηγορία:Ιδρύσεις ποδοσφαιρικών ομάδων το 1900 Κατηγορία:ΡΦΚ Σερεσιέν Κατηγορία:Ποδοσφαιρικές ομάδες Βελγίου
Κασγκάρτσι
Οι Κασγκάρτσι ή Κασγκάροι ήταν μια ομάδα Ουιγούρων που μετανάστευσε από το Κασγκάρ στην Ρωσική Αυτοκρατορία κατά τον 18ο και 19ο αιώνα. Πριν από τη δεκαετία του 1930 είχαν χαρακτηριστεί ξεχωριστή εθνοτική ομάδα. Η απογραφή του 1926 καταμέτρησε 13.010 Κασγκάρους στην Σοβιετική Ένωση.
Παρά την ανακατάταξή τους, υπήρχαν 18 άνθρωποι που αυτοαναφέρθηκαν ως Κασγκάροι σύμφωνα στην απογραφή του 2002 από τη Ρωσία. Ωστόσο, δεδομένου ότι οι περισσότεροι από τους Κασγκάρους είχαν αρχικά μεταναστεύσει προς το Καζακστάν, το Ουζμπεκιστάν και τη Κιργιζία, αυτός ο χαμηλός αριθμός στη Ρωσία, μας δίνει λίγες πληροφορίες σχετικά με πόσοι Κασγκάροι αυτοπροσδιορίζονται ως Κασγκάροι.
Πηγές
Κατηγορία:Πληθυσμιακές ομάδες στη Ρωσία
Ντέζο Μπούντζακ
Ο Ντέζο Μπούντζακ (ουγγρικά: Dezső Bundzsák, 3 Μαΐου 1928 - 1η Οκτωβρίου 2010), ήταν Ούγγρος διεθνής ποδοσφαιριστής και προπονητής. Ως προπονητής εργάστηκε κατά κύριο λόγο στην Ελλάδα, όπου χρημάτισε τεχνικός αρκετών ομάδων Α' Εθνικής, καθώς και στην Ουγγαρία, ενώ υπήρξε για μία διετία περίπου ομοσπονδιακός τεχνικός της Αιγύπτου.
Ποδοσφαιριστής
Ως ποδοσφαιριστής ξεκίνησε την καριέρα του στην ομάδα της γενέτειράς του, Βάσας Κίσκουνχαλας, από όπου μεταπήδησε το 1950 στη Βάσας Βουδαπέστης, στην οποία αγωνίστηκε ως το 1964, κυρίως ως επιθετικός, με αξιόλογες επιδόσεις και 73 τέρματα σε 279 συμμετοχές. Κατέκτησε τρία πρωταθλήματα (1957, 1961, 1962) και ένα Κύπελλο Ουγγαρίας (1955). Επίσης κατέκτησε 4 φορές το Μιτρόπα Καπ (1956, 1957, 1960, 1962), μια διεθνή διοργάνωση της Κεντρικής Ευρώπης με μεγάλη αίγλη εκείνα τα χρόνια, ενώ έφτασε με την Βάσας ως τα ημιτελικά του Κυπέλλου Πρωταθλητριών του 1958.
Υπήρξε 25 φορές διεθνής με την εθνική ομάδα της Ουγγαρίας από το 1956 ως το 1961 και πέτυχε ένα γκολ. Έκανε ντεμπούτο στις 23/9/1956 σε αγώνα με τη Σοβιετική Ένωση στη Μόσχα, όταν μπήκε ως αλλαγή στο 52΄. Πέτυχε το μοναδικό του γκολ με την εθνική στις 11/10/1959 στο νικηφόρο με σκορ 4-2 ματς κατά της Γιουγκοσλαβίας στο 82΄. Συμμετείχε με την Εθνική Ουγγαρίας στην τελική φάση του Μουντιάλ 1958, που διεξήχθη στη Σουηδία, αγωνιζόμενος ως βασικός σε τρεις αγώνες. Τελευταίο διεθνές ματς που έπαιξε ήταν στις 9/12/1961 εναντίον της Χιλής στο Σαντιάγο.
Πέθανε την 1η Οκτωβρίου 2010 σε ηλικία 82 ετών.
Προπονητής
Το 1968 προσλήφθηκε στον Πανιώνιο, όπου επίσης παρέμεινε για δύο σεζόν. Το 1969 έφτασε με την ομάδα της Νέας Σμύρνης στα ημιτελικά του Κυπέλλου Ελλάδος. Την ίδια σεζόν τερμάτισε στην 4η θέση στο πρωτάθλημα κερδίζοντας μια θέση στο Κύπελλο Εκθέσεων της επόμενης σεζόν, κάτι που δεν είχε καταφέρει άλλη φορά ως τότε ο σύλλογος. Το 1969-70 δεν έκανε καλή πορεία στο πρωτάθλημα, αλλά στο Κύπελλο Εκθέσεων έκανε δύο καλά ματς και παρ' ολίγο να αποκλείσει την Χάνσα Ρόστοκ από τη Λ.Δ. Γερμανίας. Τις επόμενες δύο σεζόν εργάστηκε στον Απόλλωνα Αθηνών. Την πρώτη χρονιά (1970-71) η ομάδα τερμάτισε στην 6η θέση, αλλά την επόμενη σεζόν υποβιβάστηκε. Στα μέσα περίπου εκείνης της χρονιάς αποχώρησε από την ομάδα της Ριζούπολης και ανέλαβε για το υπόλοιπο της σεζόν το Αιγάλεω. Στη συνέχεια επέστρεψε στην Ουγγαρία, όπου εργάστηκε επί έξι χρόνια, ώσπου το 1979 ανέλαβε την Εθνική ομάδα της Αιγύπτου, στην οποία έμεινε ως την επόμενη χρονιά.
Στη συνέχεια εργάστηκε σε διάφορες ομάδες της πατρίδας του ως το 1988, με δύο νέες ενδιάμεσες παρουσίες στην Ελλάδα, αρχικά το 1983 όταν ανέλαβε την Παναχαϊκή και στη συνέχεια μετά από μικρή απουσία στην Ουγγαρία, όταν ήρθε μεσούσης της σεζόν 1984-85 ξανά στην Ελλάδα και στον Πιερικό, ο οποίος είχε επανέλθει στην Α΄ Εθνική. Εργάστηκε στην ομάδα της Κατερίνης από την 11η ως την 25η αγωνιστική, αλλά δεν κατάφερε να την σώσει. Χρόνια αργότερα έκλεισε την καριέρα του αναλαμβάνοντας για μια διετία (1995-96) την Εθνική ομάδα γυναικών της πατρίδας του.
Παραπομπές
Κατηγορία:Ούγγροι προπονητές ποδοσφαίρου Κατηγορία:Προπονητές ποδοσφαίρου Πανιωνίου Κατηγορία:Προπονητές ποδοσφαίρου Απόλλωνα Σμύρνης Κατηγορία:Προπονητές ποδοσφαίρου Αιγάλεω Α.Ο. Κατηγορία:Ποδοσφαιριστές Παγκοσμίου Κυπέλλου 1958 Κατηγορία:Επιθετικοί ποδοσφαιριστές Κατηγορία:Ούγγροι ποδοσφαιριστές Κατηγορία:Προπονητές ποδοσφαίρου Πιερικού Κατηγορία:Προπονητές ποδοσφαίρου Βάσας ΣΚ Κατηγορία:Ποδοσφαιριστές Βάσας ΣΚ Κατηγορία:Προπονητές ποδοσφαίρου Παναχαϊκής Κατηγορία:Προπονητές ποδοσφαίρου Εθνικής Αιγύπτου
1975 Πίκελνερ
Ο Πίκελνερ (Pikelner) είναι ένας αστεροειδής της Κύριας Ζώνης Αστεροειδών με απόλυτο μέγεθος (όπως ορίζεται για το Ηλιακό Σύστημα) 11,9. Ανακαλύφθηκε το 1969 από τη Σοβιετική αστρονόμο Λιουντμίλα Ιβάνοβνα Τσερνίχ, που παρατηρούσε από το Ναουτσνί της Κριμαίας, και πήρε το όνομά του προς τιμή του Ρώσου αστρονόμου Σαλομόν Μπαρίσοβιτς Πίκελνερ (Соломон Борисович Пикельнер).
Εξωτερικοί σύνδεσμοι
Πικελνερ
Αρχέλαος
Αρχέλαος είναι ένα αρχαίο ελληνικό ανδρικό όνομα. Ετυμολογικά προέρχεται από τη σύνθεση των λέξεων «αρχή» και «λαός» και σημαίνει «εκείνος που ηγείται του λαού» — βλ. Αρχέλαος (όνομα). Το λήμμα αυτό μπορεί να σχετίζεται με κάποιο από τα παρακάτω:
Διάφορα
Κατηγορία:Αποσαφηνίσεις ονομάτων
Γιάννης Σπανός
Βιογραφία
Γεννήθηκε στο Κιάτο Κορινθίας στις 26 Ιουλίου 1934. Από μικρό παιδί έδειξε την κλίση του στη μουσική παίζοντας πιάνο, αφού πρώτα έβλεπε την αδερφή του, να παίζει. Ο πατέρας του ήταν οδοντίατρος και τον προόριζε για δικηγόρο. Ο νεαρός Γιάννης του ζήτησε να πάει ένα ταξίδι στην Ευρώπη. Ταξίδεψε με πρώτο προορισμό τη Γερμανία, όμως τελικά εγκαταστάθηκε στη Γαλλία και συγκεκριμένα στο Παρίσι, αποφασισμένος να ασχοληθεί με τη μουσική. Δούλεψε ως πιανίστας σε νυχτερινά κέντρα και έγραψε τραγούδια για καλλιτέχνες, όπως η Μπριζίτ Μπαρντό, η Ζιλιέτ Γκρεκό και ο Σερζ Γκενσμπούρ.
Κάποια στιγμή επέστρεψε στην Ελλάδα και εγκαταστάθηκε στην Αθήνα, με την προοπτική να συνεχίσει τη μουσική σταδιοδρομία. Ο Γιάννης Σπανός εισήλθε στην ελληνική δισκογραφία με το τραγούδι "Μια αγάπη για το καλοκαίρι" με την Καίτη Χωματά. Έχει γράψει πολλά τραγούδια για το λεγόμενο Νέο Κύμα, που ο ίδιος εισήγαγε στην Ελλάδα. Επίσης ήταν ο πρώτος που πίστεψε στη φωνή του Μιχάλη Βιολάρη, υποστηρίζοντας τη συμμετοχή του στο τραγούδι "Άσπρα καράβια". Αργότερα έκανε ενορχήστρωση για τον δίσκο "Της γης το χρυσάφι" του Μάνου Χατζιδάκι.
Μερικά από τα πιο γνωστά τραγούδια του είναι: "Σαν με κοιτάς" (Αφροδίτη Μάνου-Γιάννης Φέρτης), "Τρεις νέοι" (Μιχάλης Βιολάρης), "Οδός Αριστοτέλους" (Χάρις Αλεξίου), "Σπασμένο καράβι" (Κώστας Καράλης), "Μια φορά θυμάμαι" (Αρλέτα), "Κάτω απ' τη μαρκίζα" & "Ναύτης βγήκε στη στεριά" (Βίκυ Μοσχολιού), "Ήρθες εψές" (Γιάννης Πουλόπουλος), "Είπα να φύγω" (Γιάννης Πάριος), "Βροχή και σήμερα" (Δήμητρα Γαλάνη), "Θα με θυμηθείς", (Γιάννης Πάριος), "Στην αλάνα" (Γιώργος Νταλάρας), "Μια Κυριακή", (Γρηγόρης Μπιθικώτσης), "Δεν το μπορείς" & "Ο τρελός" (Σταμάτης Κόκοτας), "Επειδή σ' αγαπώ" (Μανώλης Μητσιάς), "Προσωπικά" (Ελένη Δήμου), "Αγάπη δίκοπη" (Άλκηστις Πρωτοψάλτη), "Αν μ' αγαπάς" & "Φίλε" (Τάνια Τσανακλίδου), "Ήρθε ένας φίλος" & "Μαγκανοπήγαδο" (Αλέκα Κανελλίδου).